
Az "Uránia" népművelő tevékenysége Kaposváron 1911-1922 között

Az „Uránia” népművelő tevékenysége Kaposváron
1911 és 1922 között
A 19-20. sz. fordulójának – amely időszak kiemelkedően fontos a népművelés kutatásának szempontjából -, különleges, emblematikus intézménye az Uránia népművelő részvénytársaság. Kivételes voltát igazolják az általa, az országban egyedi módon, alkalmazott eszközök: a legmodernebb technika vívmányai, a diavetítések, idővel a mozgóképvetítések. Hasonlóképpen unikális sajátossága a profitorientáltság.
Az Uránia működése országos szinten sem feltárt, vidéki tevékenységük pedig még inkább homályba vész. Fő hipotézisem szerint – ahogy a szervezet azt egyébként célul is tűzte ki – a működést vidéken is sikerült a fővárosban kialakított szinten megszervezni. Vizsgálatom a kaposvári Uránia tevékenységét tárja fel, a műsorstruktúrára, a látogatók összetételére, a sajtóvisszhangokra koncentrálva. A kaposvári Uránia mozgóképszínház sajátságos helyzetét alátámasztja Kaposvár kiemelt szerepe a magyar mozi 20. század eleji történetében. Ezekben az években, ebben a kisvárosban volt a legmagasabb az egy főre jutó mozi férőhelyek száma. Ez a tény pozitív és negatív módon egyaránt befolyásolta az Uránia mindennapjait. A bő egy évtizedes fénykor bemutatása után kitérek a megszűnés körülményeire is.
Kutatásomban nagy segítségemre voltak az Uránia működésére vonatkozó dokumentumok, pl. alapszabályok, programalkotó beszédek, az elnökségi tagok sajtómegnyilvánulásai. A kaposvári működést a sajtón keresztül vizsgáltam. Sajnos levéltári anyagok nem álltak rendelkezésemre. Hasznos segítséget nyújtottak természetesen az Uránia tevékenységére vonatkozó tanulmányok, cikkek.
Úgy vélem a téma aktuális ma is, hiszen a népművelés speciális útjait ma is keressük, a programok vonzóerejének növelése ma is fontos célkitűzése ennek a kulturális területnek.




